SKRIFTLIG FORESPØRGSEL E-2078/02

af Jan Mulder (ELDR) til Kommissionen

(12. juli 2002)

Om: Udgifter til lægeundersøgelse af stråleudsat personale

Kommissionen afsætter hvert år ca. 800 000 EUR under budgetpost A-142 til lægeundersøgelse af stråleudsat personale.

1. Er der her tale om personale, der arbejder i nærheden af en strålekilde, eller personale, der helt konkret er udsat for stråling?

2. Hvor mange ansatte er der tale om? Kan Kommissionen give en oversigt over fordelingen af de udgifter, der afholdes under denne budgetpost?

3. Anser Kommissionen det for acceptabelt, at personalet udsættes for stråling?

4. Det af Kommissionen budgetterede beløb ligger hvert år på omkring samme niveau. Hvorfor træffer Kommissionen ingen foranstaltninger for at begrænse antallet af personale, der udsættes for stråling?

Svar afgivet på Kommissionens vegne af Neil Kinnock

(24. september 2002)

1. I tre generaldirektorater (GD) i Kommissionen er der ansatte, som regelmæssigt er eller kan blive udsat for strålebelastning fra forskellige kilder: GD Transport og Energi, GD Miljø og Det Fælles Forskningscenter (FFC). Direktoratet for Nuklear Inspektion i GD Transport og Energi udfører inspektioner i henhold til kapitel VII i Euratom-traktaten i alle civile nukleare installationer i Fællesskabet. De ansatte i Kontoret for Strålingsbeskyttelse i GD Miljø har ligeledes adgang til nukleare installationer i henhold til kapitel III i Euratom-traktaten og udfører kontrol i henhold til artikel 35 i EF-traktaten. Da der for øjeblikket kun sjældent finder kontrol sted, omfattes de få inspektører, der er ansat til dette arbejde, af strålebeskyttelsesordningen i direktoratet for nukleare inspektioner. Det Fælles Forskningscenter udfører nukleare aktiviteter i henhold til forskningsrammeprogrammerne i Det Europæiske Atomenergifællesskab. I alle disse tilfælde kan Kommissionens personale blive udsat for bestråling, enten fordi de befinder sig i områder, hvor der er tale om strålebelastning fra forskellige kilder, eller fordi de selv skal håndtere sådanne kilder.

2. Der er tale om ca. 700 ansatte i Kommissionen (ca. 250 nukleare inspektører og ca. 450 ansatte i Det Fælles Forskningscenter). Omkostningerne fordeler sig således:

>TABELPOSITION>

3. Kommissionen skal opfylde sine forpligtelser i henhold til Euratom-traktatens særlige kapitel VII og Euratoms særlige programmer for forskning og teknologisk udvikling. I henhold f.eks. til bestemmelserne i kapitel VII kontrollerer Kommissionens tjenestegrene og særlig Euratoms sikkerhedskontrol civile nukleare installationer i Fællesskabet. I øvrigt udføres der i henhold til Euratoms forskningsprogram forskning til forbedring af nuklear sikkerhed og forvaltning af radioaktivt affald og til udvikling af nye teknikker og metoder til kontrol med nukleart materiale. Dette betyder, at Kommissionens personale kan udsættes for ioniserende bestråling. Kommissionen spiller en aktiv rolle til fremme af harmoniserede bestemmelser og standarder for sundhedsbeskyttelse for disse arbejdstagere (direktiv 96/29/ Euratom(1)). Kommissionen er også yderst opmærksom på, at disse standarder anvendes for dens eget personale, og den er af den opfattelse, at de ansatte fuldt ud fortjener den nødvendige beskyttelse og de hertil nødvendige midler.

4. Antallet af ansatte, der deltager i nukleare kontrolinspektioner, er baseret på de inspektionskrav, der er fastsat af Kommissionen i henhold til bestemmelserne i kapitel VII i Euratom-traktaten. I denne sammenhæng bør det bemærkes, at der er lovfæstede krav om strålebeskyttelsesforanstaltninger i forbindelse med adgang til og arbejde i de nukleare faciliteter, der kontrolleres. Aktiviteterne på dette område i Det Fælles Forskningscenter er koncentreret om forskning til nuklear kontrol, nuklear sikkerhed og forvaltning af radioaktivt affald, og der er tale om en let indskrænkning i antallet af ansatte. Lukningen af nukleare faciliteter kræver til gengæld øget personale. Derfor må det samlede antal ansatte, der arbejder i Det Fælles Forskningscenter på begge aktivitetsområder, forblive konstant på nuværende tidspunkt.

(1) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed og de farer, som er forbundet med ioniserende stråling, EFT L 159 af 29.6.1996.